## Uredba o osnivanju Agencije za prometnu infrastrukturu

### NN 77/2008 (4.7.2008.), Uredba o osnivanju Agencije za prometnu infrastrukturu

# VLADA REPUBLIKE HRVATSKE

**2514**

Na temelju članka 12. stavka 2. Zakona o ustanovama (»Narodne novine«, br.
76/93, 29/97, 47/99 i 35/2008), Vlada Republike Hrvatske je na sjednici održanoj
30. lipnja 2008. godine donijela

## UREDBU

### O OSNIVANJU AGENCIJE ZA PROMETNU INFRASTRUKTURU

Članak 1.

Ovom se Uredbom osniva Agencija za prometnu infrastrukturu, ustanova za građenje
prometne infrastrukture (u daljnjem tekstu: Agencija), te se uređuju djelatnost,
ustrojstvo, prava, obveze i izvori sredstava Agencije.

Članak 2.

Osnivač Agencije je Republika Hrvatska. Osnivačka prava i dužnosti u ime
osnivača obavlja Vlada Republike Hrvatske.
Agencija stječe svojstvo pravne osobe upisom u sudski registar ustanova.
Agencija se osniva na neodređeno vrijeme.
Sjedište Agencije je u Zagrebu.

Članak 3.

Agencija će u ime i za račun pravnih osoba, ovlaštenih po posebnim propisima za
građenje i upravljanje prometnom infrastrukturom, obavljati investitorske
poslove koji se odnose na pripremu potrebnih studija (isplativosti, zaštite
okoliša i dr), ishođenje lokacijskih, građevinskih i uporabnih dozvola, otkup
(izvlaštenje) zemljišta, sklapanje ugovora o financiranju, provođenje postupka
javne nabave, sklapanje ugovora o projektiranju, građenju i nadzoru, plaćanje
ugovorenih radova i usluga, nadzor nad provođenjem projekata, u odnosu na
provedbu projekata prometne infrastrukture financiranih iz fondova Europske
unije.
Odluku o promjeni djelatnosti Agencije donosi Upravno vijeće Agencije, uz
suglasnost Vlade Republike Hrvatske.

Članak 4.

Unutarnji ustroj, ovlasti i način odlučivanja tijela Agencije, te druga pitanja
od značenja za obavljanje djelatnosti i poslovanje Agencije uređuju se Statutom
Agencije.
Statut Agencije donosi Upravno vijeće Agencije, uz suglasnost Vlade Republike
Hrvatske, a na prijedlog ravnatelja Agencije.

Članak 5.

Tijela Agencije su Upravno vijeće Agencije (u daljnjem tekstu: Upravno vijeće) i
ravnatelj Agencije.
Upravno vijeće može osnovati Stručno vijeće Agencije, u sastavu i s djelokrugom
koji se uređuje Statutom Agencije.
Agencija može imati i druga stručna i savjetodavna tijela čiji se sastav, način
osnivanja i djelokrug određuju Statutom Agencije.

Članak 6.

Agencijom upravlja Upravno vijeće koje čine predsjednik i dva člana.
Vlada Republike Hrvatske imenuje predstavnika Ministarstva mora, prometa i
infrastrukture za predsjednika Upravnog vijeća, a predstavnika Ministarstva
financija i predstavnika Ministarstva zaštite okoliša, prostornog uređenja i
graditeljstva za članove Upravnog vijeća, na razdoblje od četiri godine te mogu
biti ponovno imenovani.
Predsjednik ili član Upravnog vijeća bit će razriješen dužnosti prije isteka
vremena na koje je imenovan:
– ako to sam zatraži,
– ako trajno izgubi sposobnost obavljanja svoje dužnosti, ili
– ako bude osuđen za kazneno djelo koje ga čini nedostojnim za obavljanje
dužnosti predsjednika ili člana Upravnog vijeća.

Članak 7.

Upravno vijeće:
– donosi Program rada Agencije za razdoblje od četiri godine, uz suglasnost
Vlade Republike Hrvatske,
– donosi, uz suglasnost Vlade Republike Hrvatske, godišnji Plan rada Agencije, u
skladu s Programom iz alineje 1. ovoga stavka, a kojim se detaljno uređuju
aktivnosti i poslovi Agencije za kalendarsku godinu,
– nadzire izvršenje Programa i Plana rada Agencije,
– donosi godišnji Financijski plan, uz suglasnost Vlade Republike Hrvatske,
– donosi završni račun Agencije,
– određuje vrste usluga koje Agencija pruža uz naknadu te za njih utvrđuje
visinu naknade,
– obavlja i druge poslove u skladu sa Statutom Agencije.
Upravno vijeće donosi odluke na sjednicama većinom glasova svih članova Upravnog
vijeća.
Detaljan način donošenja odluka i ostala pitanja u vezi s radom Upravnog vijeća
uređuju se Statutom Agencije.

Članak 8.

Agenciju vodi, zastupa i predstavlja ravnatelj Agencije (u daljnjem tekstu:
ravnatelj).
Ravnatelj mora imati visoku stručnu spremu i najmanje 5 godina rada u struci.
Ravnatelja imenuje Vlada Republike Hrvatske na prijedlog ministra mora, prometa
i infrastrukture, na razdoblje od četiri godine te može biti ponovno imenovan.
Ravnatelj će biti razriješen dužnosti prije isteka vremena na koje je imenovan:
– ako to sam zatraži,
– ako trajno izgubi sposobnost obavljanja svoje dužnosti, ili
– ako bude osuđen za kazneno djelo koje ga čini nedostojnim za obavljanje
dužnosti ravnatelja Agencije.
Na prijedlog ravnatelja, Upravno vijeće imenuje dva zamjenika ravnatelja
Agencije.
Zamjenik ravnatelja Agencije zamjenjuje ravnatelja u slučaju njegove odsutnosti
ili spriječenosti i obavlja druge poslove određene Statutom Agencije.

Članak 9.

Agencija ne može bez suglasnosti osnivača steći, opteretiti ili otuđiti
nekretninu i drugu imovinu ili sklapati pravne poslove čija je vrijednost veća
od vrijednosti utvrđene Statutom Agencije.

Članak 10.

Sredstva za rad Agencije osiguravaju se u državnom proračunu Republike Hrvatske
i iz vlastitih prihoda Agencije.
Vlastiti prihodi Agencije su naknade za usluge koje pruža Agencija. Vrste usluga
za koje se plaća naknada i visinu naknade određuje Upravno vijeće Agencije.
Sredstva potrebna za osnivanje i početak rada Agencije u iznosu od tri milijuna
kuna osigurat će se u državnom proračunu Republike Hrvatske.
Po osnivanju Agencije navedeni iznos, umanjen za troškove osnivanja, uplatit će
se na račun Agencije.

Članak 11.

Agencija će koristiti svoja sredstva, uključivo i dobit ostvarenu svojim
poslovanjem, isključivo za obavljanje i razvoj djelatnosti Agencije, sukladno
ovoj Uredbi i Statutu Agencije. Gubici Agencije pokrivaju se iz sredstava
Agencije.
Agencija za obveze prema trećima odgovara cijelom svojom imovinom.
Osnivač Agencije solidarno i neograničeno odgovara za obveze Agencije.

Članak 12.

Vlada Republike Hrvatske imenovat će, na prijedlog ministra mora, prometa i
infrastrukture, privremenog ravnatelja Agencije u roku 30 dana od dana stupanja
na snagu ove Uredbe koji će obaviti pripreme za početak rada Agencije i prijavu
za upis u sudski registar ustanova.
Vlada Republike Hrvatske će u roku 90 dana od stupanja na snagu ove Uredbe
imenovati predsjednika i članove Upravnog vijeća te ravnatelja Agencije.
Upravno vijeće je dužno u roku 30 dana od dana imenovanja donijeti Statut i
druge akte potrebne za rad Agencije.
Mandat privremenog ravnatelja traje do imenovanja ravnatelja Agencije.
Agencija počinje s radom upisom u sudski registar ustanova.

Članak 13.

Nadzor nad zakonitošću rada Agencije obavlja Ministarstvo mora, prometa i
infrastrukture.

Članak 14.

Ova Uredba stupa na snagu osmog dana od dana objave u »Narodnim novinama«.

Klasa: 340-03/08-01/17
Urbroj: 5030116-08-1
Zagreb, 30. lipnja 2008.

Predsjednik
**dr. sc. Ivo Sanader**, v. r.

Uredba, NN 77/2008-2514
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)